На основу члана 54. став 2. Закона о добробити животиња („Службени гласник Републике Србије“, број 41/2009) и члана 37. Статута Града Ниша (''Службени лист Града Ниша'', број 88/2008),

Скупштина Града Ниша, на седници од \_\_\_\_\_\_\_. године, донела је

**О Д Л У К У**

**О МЕСТИМА И НАЧИНУ ИЗВОЂЕЊА КУЋНИХ ЉУБИМАЦА**

**НА ЈАВНЕ ПОВРШИНЕ НА ТЕРИТОРИЈИ ГРАДА НИША**

**I-УВОДНЕ ОДРЕДБЕ**

**Члан 1.**

Овом oдлукoм одређују се места и начин извођења кућних љубимаца, а

нарочито паса и мачака, на јавне површине, на територији града Ниша (у даљем тексту: Град).

**Члан 2.**

Површине јавне намене и површине у јавном коришћењу, у смислу одредаба ове одлуке обухватају простор утврђен планским документом за уређење или изградњу јавних објеката или јавних површина ( јавне саобраћајне површине. јавне зелене површине, површине око објеката јавне намене, неизграђено грађевинско земљиште намењено за уређење или изградњу објеката јавне намене или јавних површина) и површине које планским документом нису одређене као површине јавне намене, а доступне су већем броју грађана, као што су некатегорисани (атарски путеви), изграђене и уређене саобраћајне и зелене површине унутар и између блокова зграда, између зграда, унутар отворених тржних центара, колонаде, пасажи и сл.

**Члан 3.**

Нa површине јавне намене и површине у јавном коришћењу ( у даљем тексту: јавне површине) могу се изводити пси и мачке који су вакцинисани против беснила и трајно обележени у складу са законом којим се уређује ветеринарство.

**Члан 4.**

Држалац животиње, као и лице које изводи пса на јавну површину, дужан је да пса изводи на поводнику.

Лица из става 1. сносе пуну одговорност за понашање пса на јавној површини.

**Члан 5.**

Пса који може представљати опасност за околину (у даљем тексту: опасан пас), у смислу одредаба Правилника о начину држања паса који могу представљати опасност за околину, на јавну површину могу изводити само пунолетна лица, и то на поводнику и са заштитном корпом на њушци.

Приликом извођења опасног пса на јавну површину држалац пса, као и лице које га изводи дужан је да са собом носи потврду за пса, издату у складу са наведеним Правилником.

**Члан 6.**

Пас се може пуштати са поводника да се слободно креће само у парку и на другој јавној зеленој површини и то:

- у времену од 21,00 сата до 09.00 сати следећег дана, у периоду летњег рачунања времена,

односно, у времену од 20.00 сати до 10.00 сати следећег дана, у периоду зимског рачунања времена;

У делу парка и друге јавне зелене површине поред школских и предшколских објеката, забрањено је слободно пуштање паса са поводника, без обзира на период рачунања времена, осим за време школског распуста и нерадних дана, када је допуштено слободно кретање паса, у времену одређеном у ставу 1.

Забрањено је пуштати пса са поводника да се слободно креће у делу парка и друге јавне зелене површине, у којем се налази уређено дечје игралиште, као и у делу под цветним засадом.

Јавно комунално предузеће, коме је Град поверио обављање комуналне делатности уређења и одржавања јавних зелених површина (у даљем тексту: предузеће) дужно је да у парку и другој јавној зеленој површини постави видне ознаке, на којима је назначено у ком временском периоду и у којим деловима је дозвољено а у којима забрањено слободно кретање паса.

**Члан 7.**

Јавне површине на којима ће бити омогућено неограничено слободно кретање паса, без повоца, и под контролом власника (у даљем тексту: ,,парк за псе“), одредиће се решењем Градског већа Града Ниша, на предлог управе надлежне за послове комуналних делатности и управе надлежне за послове планирања.

Решењем из става 1. могу се одредити и јавне површине на којима је забрањено извођење паса ( спомен гробља и површине уз споменичка обележја, засебни високодекоративни партери испред значајних јавних установа и сакралних објеката и сл.)

Предузеће је дужно да у парку за псе постави табле са видном ознаком: “Парк за псе.“

Парк за псе мора бити ограђен, о чему се стара предузеће.

Предузеће је дужно да се стара о одржавању чистоће и хигијене у парку за псе, уколико се он налази на јавној зеленој површини.

Јавно комунално предузеће, коме је Град поверио обављање комуналне делатности одржавања чистоће на површинама јавне намене дужно је да се стара о одржавању чистоће и хигијене у парку за псе, уколико се он не налази на јавној зеленој површини.

**Члан 8.**

Забрањено је,у парку и на јавним зеленим површинама из члана 6.,односно у парку за псе:

- уводити кује у терању и болесне псе;

- коришћење ових површине од стране професионалних тренера паса за обављање обуке паса;

- уношење стаклене амбалаже;

- шишање и четкање паса;

-уношење и остављање хране и

-парење паса

На улазу у парк за псе, односно парк и јавне зелене површине из члана 6., забране из става 1. овог члана морају бити видно истакнуте, о чему се стара предузеће.

Забрањено је шишање и четкање паса на јавним површинама.

Опасни пси се могу уводити у парк за псе и пуштати са поводника да се слободно крећу, искључиво са заштитном корпом на њушци.

**Члан 9.**

Уколико пас или мачка, приликом извођења, на било који начин испрља јавну површину, држалац животиње, односно лице које изводи пса или мачку, обавезан је да испрљану површину без одлагања очисти.

О постављању и одржавању опреме за одлагање фекалија паса и мачака у парку, стара се предузеће.

О постављању и одржавању опреме за одлагање фекалија паса и мачака на осталим јавним површинама, стара се Јавно комунално предузеће коме је Град, поверио обављање комуналне делатности одржавања чистоће.

**Члан 10.**

Забрањено је уводити псе и мачке у:

1) објекте које користе органи државне управе и локалне самоуправе;

2) објекте и просторије за здравствену заштиту грађана;

3) објекте и просторије у којима се обавља васпитно-образовна делатност и

обезбеђује смештај, боравак и исхрана деце, ученика и студената;

4) објекте за производњу, контролу и промет лекова;

5) објекте за производњу, смештај и промет животних намирница;

6) верске објекте.

Власници, односно корисници осталих објеката у јавном коришћењу, дужни су да на видном месту истакну обавештење о слободном увођењу, односно забрани увођења паса и мачака у објекат.

**Члан 11.**

Забрањено је изводити на јавне површине и ван простора у коме бораве, егзотичне и дивље животиње које се држе као кућни љубимци, осим приликом промене места боравка и одвођења код ветеринара, и то у одговарајућим транспортерима, прилагођеним врсти и величини животиње.

**II- НАДЗОР**

**Члан 12.**

Надзор над спровођењем ове одлуке врши управа надлежна за комуналне делатности.

Послове инспекцијског надзора над применом ове одлуке врши комунални инспектор.

Комунални инспектор је овлашћен да у вршењу инспекцијског надзора:

-нареди лицу извршавање утврђених обавеза и предузимање мера за отклањање недостатака,

- предузима друге мере у складу са законом и прописима града (издаје прекршајни налог, односно подноси захтев за покретање прекршајног поступка).

**Члан 13.**

Комунални полицајац је овлашћен да у вршењу комунално-полицијских послова присуством на лицу места:

- спречава нарушавање реда прописаног овом одлуком;

- контролише придржавање прописаних обавеза држалаца паса и мачака приликом њиховог извођења на јавну површину.

- успоставља нарушени ред, применом својих овлашћења утврђених законом

Када комунални полицајац установи повреду ове одлуке, поред овлашћења која су утврђена законом, овлашћен је да:

* издаје прекршајни налог;
* подноси захтев за покретање прекршајног поступка за прекршаје утврђене овом одлуком;
* подноси пријаву надлежном органу за учињено кривично дело и
* обавести други надлежни орган да предузме мере из своје надлежности.

**III- КАЗНЕНЕ ОДРЕДБЕ**

**Члан 14.**

Новчаном казном у износу од 5.000,00 до 30.000,00 казниће се за прекршај физичко лице ако:

1. опасног пса изводи на јавне површине лице које није пунолетно, ако изводи опасног пса без поводника, заштитне корпе на њушци и потврде за псе (члан 5);
2. поступа супротно забрани из члана 6. став 2. и 3. ове одлуке;

3. уводи псе и мачке у објекте из члана 10. став 1. ове одлуке;

1. поступа супротно забрани из члана 11. ове одлуке;

**Члан 15.**

Новчаном казном у износу од 50.000,00 до 500.000,00 динара, казниће се за прекршај јавно комунално предузеће, ако:

1. у парку и на јавној зеленој површини не постави видне ознаке на којима је назначено у којим деловима и у ком временском периоду је дозвољено слободно кретање паса (члан 6. став 4);

2.на улазу у парк за псе не постави табле са ознаком „парк за псе“;

3.на улазу у парк за псе, односно парк и јавне зелене површине из члана 6. не постави видне ознаке са забранама из члана 8 става 2. ове одлуке;

За прекршај из става 1. овог члана, казниће се и одговорно лице у јавном комуналном предузећу, новчаном казном од 5.000,00 до 30.000,00 динара.

**Члан 16.**

Новчаном казном у износу од 5.000,00 динара, казниће се физичко лице за прекршаје из члана 4. став 1, члана 6. став 1, члана 8. став 1, 3 и 4 и члана 9 став 1 ове одлуке.

За прекршаје из става 1. овог члана, комунални инспектор, односно комунални полицајац издаје прекршајни налог у складу са законом.

**IV - ПРЕЛАЗНЕ И ЗАВРШНЕ ОДРЕДБЕ**

**Члан 17.**

Градске општине су дужне да своје одлуке о држању домаћих животиња ускладе са Законом о добробити животиња и одредбама ове одлуке у року од 6 месеци од дан ступања на снагу ове одлуке.

**Члан 18.**

Предузеће је дужно је да у року од месец дана од дана ступања на снагу ове одлуке, на јавној површини постави видне ознаке на којима је назначено у ком временском периоду и у којим деловима је дозвољено, односно забрањено слободно кретање паса.

**Члан 19.**

Поступци који нису окончани до дана ступања на снагу ове одлуке, окончаће се по одредбама одлуке која је важила у моменту покретања поступка.

**Члан 20.**

Даном ступања на снагу ове одлуке, престају да важе Решење о одређивању јавних површина у које се могу изводити пси и о одређивању ближих услова за њихово кретање(„Службени лист Града Ниша“, број 26/1995) и Одлука о условима за држање домаћих животиња на територији Града Ниша ( „Службени лист Града Ниша“, број 39/2002).

**Члан 21.**

Ова одлука ступа на снагу осмог дана од дана објављивања у „Службеном листу града Ниша“.

**СКУПШТИНА ГРАДА НИША**

Број: \_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_. године Председник

Проф. др Миле Илић